Motonet otti rajun linjan – Näin näpistelijä saadaan istumaan

NÄKÖKULMA Koko Suomen Motonetit ottivat mallia Partolasta näpistelytapausten hoidossa.

Petteri Mäkinen

Pirkkalan Motonet on lähtenyt taisteluun liian helpolla rötöksistään pääseviä näpistelijöitä vastaan, kertoo tavaratalopäällikkö Jari Kaarniaho

Kaupunkilehti Tamperelainen kirjoitti viime viikolla, että tamperelaiset kauppiaat ovat suivaantuneita lisääntyneeseen näpistelyyn. Pääsyy on se, että näpistelijät tietävät selviytyvänsä pikkusakolla, joka ei päädy edes ulosottoon.

Eihän tässä ole kenenkään kannalta mitään järkeä.”

Pirkkalan Motonetissä on tiukka linja. Liikkeessä ilmoitetaan, että näpistelytapauksissa ei suostuta poliisin paikalla kirjoittamaan sakkoon.

– Kaikki kauppiaat eivät edes tiedä, että tällainen on periaatteessa mahdollista. Myöskään näpistelijät eivät tätä ymmärrä.

Kun näpistelijä jää kiinni, neuvoo Kaarniaho tekemään neljä valintaa. Sakkoon ei suostuta, mutta vaaditaan näpistelijälle rangaistusta. Kirjallinen menettely käy. Lisäksi vaaditaan korvausta asianselvittelykuluista.

– Näin asia menee poliisille tutkittavaksi ja sitä kautta syyttäjälle. Käräjäoikeudelle pitää vielä myöhemmin toimittaa kirjallinen vaatimus, joissa käytännössä toistetaan nuo asiat.

Oleellista on Kaarniahon mukaan se, että käräjäoikeuden antama sakkotuomio on ulosottokelpoinen.

– Ja jos sakkoa ei maksa, niin näpistyksestäkin voi joutua istumaan.

Vaikka käräjäoikeus antaa tuomion useimmiten kirjallisena menettelynä, eikä käräjille tarvitse lähteä istumaan, työllistää protokolla paperibyrokratioineen ja poliisikuulusteluineen myös kaupan väkeä.

– Minun mielestäni kaupalla ei ole mitään muuta järkevää toimintatapaa. Meillä käytäntöjä on hiottu viime vuodet niin, että kaikki paperipohjat ovat jo valmiina. Käytäntö on käytössä nyt koko Motonet-ketjussa. Meillä näpistykset ovat vähentyneet, kun sana varkaiden keskuudessa on kiertänyt.

Motonetissä myymälävarkaudet ovat lähes viikoittaisia. Muuntorangaistuksen poistuminen vuonna 2008 on ollut iso päänvaiva.

Kaarniaho myöntää, että toimintatapa on kaikkien kannalta työläs. Yhteistyö poliisin kanssa on kuitenkin toiminut hyvin, kiittää tavaratalopäällikkö.

Tausta-ajatuksena on se, että jos muutkin ottavan tavan käyttöön, huomataan käräjille päätyvien näpistysjuttujen määrä lopulta myös päättäjien keskuudessa.

Yhteiskunta maksaa muun muassa poliisin esitutkintakulut, syyttäjän asiaan käyttämän ajan, lakimiesten ja oikeusavustajien korvaukset, todistajapalkkiot ja käräjäoikeuksien postituskustannukset. Rahan lisäksi kuluu aikaa.

– Eihän tässä ole kenenkään kannalta mitään järkeä. Uskon, että tämä jonain päivänä kantaa hedelmää ja muuntorangaistus palautetaan takaisin.

Jari Kaarniaho Partolan Motonetin tavaratalopäällikkö töissä Motonetissa 14 vuotta